O **metoxiclor** (*methoxychlor*) é un insecticida organoclorado, actualmente obsoleto e prohibido na Unión Europea.

Uso
---

O metoxiclor foi utilizado para protexer cultivos agrícolas, ornamentais, gando e animais de compañía contra as pulgas, mosquitos, cascudas e outros insectos. Pretendíase que fose un substituto do DDT, pero anos despois foi prohibido para o seu uso como pesticida debido á súa aguda toxicidade, bioacumulación e actividade de perturbador endócrino.

A cantidade de metoxiclor atopado no medio ambiente cambia estacionalmente debido ao seu uso en granxas e forestal. Non se disolve doadamente en auga, polo que se mestura cun fluído baseado no petróleo e aplícase en spray ou utilízase en forma de po. O metoxiclor en spray deposítase no chan ou en ecosistemas acuáticos, onde pode detectarse nos sedimentos. A súa degradación pode tardar moitos meses. Os organismos vivos inxiren e absorben o metoxiclor e este acumúlase na cadea trófica. Algúns metabolitos seus poden ter efectos non desexados.

### Prohibición

O uso do metoxiclor como pesticida foi prohibido na Unión Europea en 2002 e nos Estados Unidos en 2003.

Exposición humana
-----------------

A exposición humana ao metoxiclor ocorre polo aire, solo e auga, principalmente en persoas que traballan coa substancia ou son expostas a aire, solo ou auga contaminada. Non se sabe o rápida e eficientemente que esta substancia se absorbe polo corpo humano exposto a el polo aire contaminado ou por contacto coa pel. En modelos animais, altas doses deste produto poden orixinar neurotoxicidade. Algúns metabolitos do metoxiclor teñen efectos estroxénicos en animais adultos e en desenvolvemento antes do nacemento. Un metabolito estudado é o 2,2-bis(*p*-hidroxifenil)-1,1,1-tricloroetano (HPTE), que mostra unha toxicidade reprodutiva en modelos animais ao reducir a biosíntese de testosterona. Tales efectos afectan adversamente aos sistemas reprodutores de machos e femias. Pénsase que isto tamén "podería ocorrer en humanos" pero non foi probado. Aínda que un estudo ligou o metoxicloro co desenvolvemento de leucemia en humanos, a maioría dos estudos en animais e humanos foron negativos, polo que organismos como a EPA estadounidense determinaron que non é clasificable como carcinóxeno. A EPA indica que os niveis por riba do Nivel Contaminante Máximo de 40 ppb "causan" depresión do sistema nervioso central, diarrea, danos ao fígado, riles e corazón e (cunha exposición crónica) retardo no crecemento.

Disponse de pouca información sobre os seus efectos sobre o embarazo humano e os nenos, pero asúmese polos estudos feitos en animais que o metoxiclor cruza a placenta, e foi detectado no leite humano.

A contaminación dos alimentos pode ocorrer a baixos niveis e recoméndase lavar todos os alimentos. Varios lugares con lixo perigoso sábese que conteñen metoxiclor.

Os límites de residuos de pesticida máximos na Unión Europea están establecidos en 0,01 mg/kg nas laranxas e 0,01 mg/kg nas mazás.

Etiquetado
----------

A EPA clasifica o metoxiclor como "un composto químico persistente, bioacumulativo e tóxico (PBT) polo programa da EPA Toxics Release Inventory (TRI)", e, por tanto, é un composto con prioridade para a súa minimización no lixo.

Nomes comerciais utilizados foron: *Chemform*, *Maralate*, *Methoxo*, *Methoxcide*, *Metox* e *Moxie*.

Notas
-----

1. 1 2  "NIOSH Pocket Guide to Chemical Hazards #0388". National Institute for Occupational Safety and Health (NIOSH).
2. ↑  "Methoxychlor". *Immediately Dangerous to Life and Health*. National Institute for Occupational Safety and Health (NIOSH).
3. 1 2 3  United States Environmental Protection Agency (2006-11-26). "Consumer Factsheet on: METHOXYCHLOR".
4. ↑  Karickhoff; et al. (1979). "Sorption of Hyrdophobic Pollutants on Natural Sediments". *Water Research* **13** (3): 241–248. doi:10.1016/0043-1354(79)90201-x.
5. ↑  European Union - DG SANCO. "EU Pesticides Database". Consultado o 2009-10-02.
6. ↑  U.S. Environmental Protection Agency (30 de xuño de 2004). "Methoxychlor Reregistration Eligibility Decision (RED) EPA Publication No. EPA 738-R-04-010". Consultado o 2009-10-02.
7. 1 2 3 4 5 6 7  ATSDR (setembro de 2002). "Public Health Statement about Methoxychlor" (PDF). , consultado o 08-22-2008
8. ↑  Akingbemi BT, et al. (2000). "A Metabolite of Methoxychlor, 2,2-Bis(p-Hydroxyphenyl)-1,1,1-Trichloroethane, Reduces Testosterone Biosynthesis in Rat Leydig Cells Through Suppression of Steady-State Messenger Ribonucleic Acid Levels of the Cholesterol Side-Chain Cleavage Enzyme". *Biology of Reproduction* **62** (3): 571–578. PMID 10684797. doi:10.1095/biolreprod62.3.571.
9. ↑  Cummings AW (1997). "Methoxychlor as a model for environmental estrogens". *Crit Rev Toxicol* **27** (4): 367–79. PMID 9263644. doi:10.3109/10408449709089899.

Véxase tamén
------------

### Outros artigos

* Xenoestróxeno

### Ligazóns externas

* CDC Report
* NIOSH Pocket Guide to Chemical Hazards
* EPA Report
* Extoxnet
* Pubertal Toxicity Study, 2003

|  |  |
| --- | --- |
| Control de autoridades | 
* Wd: Q411958
* EBID: ID
* MAG: 2780509179

 |

|  |  |
| --- | --- |
| Identificadores | 
* CAS: 72-43-5
* ChEBI: 6842
* ChEMBL: CHEMBL362919
* ChemSpider: 3972
* DTXSID: DTXSID9020827
* ECHA: 100.000.709
* KEGG: C11043
* MeSH: D008731
* NIOSH: 0388
* PubChem: 4115
* UNII: RIA79UD69L

 |